Вешта аьлча, сенах язде деза а ховра цу хана йоазонхошта, Iояздича из арадаргдолга а ховра, соцреализмана геттара дуттара из деце. Де́шаш нах а бар уж книжкаш, дукха беце а. Из зама дIаяьннай. Цу замалахьа къахьийга йазонхой а бакъдунен чу дIабийрзаб, наггахьа саг мара ца вусаш, ханна боккхабараш а, ханна дикка зIамагIбараш а. Дукха цIераш яха езаргья вай, уж берригаш а хьоахабе делча: Озанаькъан Салман, Базоркин Идрис, Боканаькъан Ахьмади, Ведажнаькъан Ахьмади, Пхьилекъонгий Махьмад-СаIид, Чехканаькъан СаIиди, Ювсапи, Гаьгенаькъан Гирихан. ЗIамагIболчарех: Хьоашалнаькъан Iаьла, Ахилгнаькъан Микаьил, Вешкарнаькъан Мухьмад, Хамхой Ваха. Боккха низ ба укх шерашка вай литература чура дIабахар. ХIаьта хьатIахинна низаш иштта доккхий низаш дац. Царна юкъе сона кхаъ хинначарех Коазой Iашат я, тахан дукха хьоахаеш а яц цун цIи.